翛公上人草書歌（題從《書苑菁華》）
作者：史松
朝代：唐

paragraphs: 真蹤草聖今古有，翛公學得誰及否？
古人今人一手書，師今書成在兩手。
書時須飲一斗酒，醉後掃成龍虎吼。
風雨飄（《書苑菁華》作「驚」）兮魍魎走。
千尺松枝如蠹朽，欲折不折橫（《書苑菁華》作「掛」）巖口。
張旭骨，懷素筋，筋骨一時傳斯人，斯人傳得（《書苑菁華》作「是」）[妙]通神。
攘臂縱橫草復真，一身疑是兩人身。
（同前，原缺一字。
又見《書苑菁華》卷十七，作者署「史邕」，今據以校補。
）。